Mudderfluer

«Kjempe mudderfluer»
 Mudderfluefamilien

Mudderfluer (Megaloptera) er en egen orden  av  insekter med et markert og rikt utviklet ribbenett eller årenett på vingene.  De er alle plassert i Neuropteroidea, sammen med nettvinger og kamelhalsfluer.  I verden er det ca. 300 arter, og i Norge bare fem arter. 
 
Dette er ikke en «ekte» flue, selv om navnet kan tyde på det. De «ekte» fluene er alle plassert i ordenen tovinger (Diptera).

Utseende 
Mudderfluer er de mest primitive av insektene med fullstendig forvandling.  Kroppen er ofte matt og mørkfarget. Den er ganske bløt og lite kitinisert.

Vingene er brunlig røkfarget og holdes taklagt bakover kroppen i hvile.  Alle de fire vingene er omtrent like store.

Levevis 
Bare et fåtall finnes i Norge.  De flyr sjeldent, og aldri langt. Derfor finnes de langs vann og vassdrag, der de har hatt sine larvestadier i vann. Voksne (imago) tar ikke til seg føde, selv om de har kjever.

Egg legges i en klase, i vannkanten. Mudderfluene gjennomgår en fullstendig forvandling, med et puppestadium.

Larvene lever i vann og de er frittgående på bunnen og lever som rovdyr på andre mindre dyr. De puster med gjeller. De skifter hud i alt 11 ganger før de bygger et puppekammer.  Hele utviklingen (i Norge) tar ett år.

Systematisk inndeling / norske arter 
Et latinsk familienavn ender med ...idae, og et navn på en overfamilie på  ...idea.

Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg de norske mudderfluene.

 Neuropteroidea
 Mudderfluer  (Megaloptera)
 familie Kjempemudderfluer (Corydalidae) –  ikke i Europa. Disse har tre punktøyne (ocelli) på hodet. Hannene (imago) har kraftige kjever.
 familie Mudderfluefamilien (Sialidae) –  fem arter finnes i Norge. Disse mangler punktøyne (ocelli) på hodet.
 Sialis abchasica Vshivkova 1985 – ikke i Norge. 
 Sialis dorochovae Vshivkova 1985 – ikke i Norge. 
 Sialis fuliginosa Pictet F. J., 1836 – sjelden, men funnet i hele Norge.
 Sialis gonzalezi Vshivkova 1985 – ikke i Norge. 
 Sialis klingstedti Vshivkova 1985 – ikke i Norge. 
 Sialis lutaria (Linnaeus, 1758) – den vanligste arten i Norge, funnet nord til Troms.
 Sialis morio Klingstedt, 1932 – sjelden, funnet spredt i Troms og Finnmark. Nordlig utbredelse.
 Sialis nigripes Pictet A. E., 1865 – ikke i Norge. 
 Sialis sibirica McLachlan, 1872 – sjelden, funnet bare i østlige Finnmark. Nordøstlig utbredelse (Sibir). Status DD på Norsk rødliste for arter.
 Sialis sordida Klingstedt, 1932  – sjelden i Norge, sjelden eller manglende i Midt-Norge. Status DD på Norsk rødliste for arter.

Referanser

Kilder 
 Greve, Lita. 1987.  Nettvinger, Kamelhalsfluer og Mudderfluer.  Norske Insekttabeller nr. 12, Norsk entomologisk forening,  43 sider
 Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
 Fauna Europa (2004) Fauna Europaea version 1.1, utbredelsesdatabase over europeiske dyr. www.faunaeur.org

Eksterne lenker 
 
 Norsk Entomologisk forening – for deg som vil lære mer om insekter.